KOMISSION TIEDONANTO NEUVOSTOLLE JA EUROOPAN PARLAMENTILLE LIITTEENÄ EY-MEKSIKO-YHTEISNEUVOSTON LOPULLISILLE PÄÄTÖSLUONNOKSILLE

(komission esittämät)

KOMISSION TIEDONANTO NEUVOSTOLLE JA EUROOPAN PARLAMENTILLE

LIITTEENÄ EY-MEKSIKO-YHTEISNEUVOSTON LOPULLISILLE PÄÄTÖSLUONNOKSILLE

Tiivistelmä

Liitteenä olevat EY-Meksiko-yhteisneuvoston päätösluonnokset kattavat kaikki Meksikon kanssa 8. joulukuuta 1997 allekirjoitetun taloudellista kumppanuutta, poliittista yhteensovittamista ja yhteistyötä koskevan sopimuksen kauppaa koskevat määräykset.

Kyseisellä yleissopimuksella, joka perustuu demokraattisiin periaatteisiin ja ihmisoikeuksien kunnioittamiseen, vakiinnutetaan säännöllinen poliittinen vuoropuhelu ja laajennetaan kahdenvälistä yhteistyötä. Se merkitsee todella uuden vaiheen alkua EU:n ja Meksikon suhteissa.

Liitteenä oleviin teksteihin sisältyvät komission neuvoston 25. toukokuuta 1998 hyväksymien neuvotteluohjeiden mukaisesti käymien kauppaneuvottelujen tulokset. Kyseiset tulokset ovat kattavia ja niillä edistetään EY:n ja Meksikon välistä kauppaa ja investointeja.

Kyseisen sopimuksen myötä EY:n toimijat saavat nopeamman etuuskohtelun kuin mitä Meksiko on koskaan myöntänyt kenellekään etuuskohtelusta hyötyvistä kumppaneistaan sekä paremman kilpailuaseman Meksikon strategisesti tärkeillä ja huomattavan kasvukykyisillä markkinoilla. Kaikki teollisuustuotteet vapautetaan tulleista vuoteen 2007 mennessä. Vuoteen 2003 mennessä 52 prosenttia EY:n viennistä Meksikon markkinoille tulee olemaan tullitonta ja jäljelle jäävästä 48 prosentista kannetaan enintään 5 prosentin tulli vuoteen 2003 mennessä. Sopimuksessa otetaan huomioon EY:n herkät maatalous- ja kalastustuotteet ja näiden tuotteiden osalta sopimuksessa myönnetään nopea ja täydellinen markkinoille pääsy EY:n tärkeimmille vientituotteille. Palveluiden alalla EY:n toimijoille myönnetään parempi markkinoille pääsy kuin Meksikon muille etuuskohtelusta hyötyville kumppaneille ja erityisesti Yhdysvalloille ja Kanadalle. Sopimusta täydennetään sitoumuksella vapauttaa investoinnit ja niihin liittyvät maksut. Huomattava pääsy Meksikon hankintamarkkinoille, kuten NAFTA:lla, varmistetaan myös. Sopimuksessa on myös huomattavia kilpailua, henkisen omaisuuden suojelua ja tehokasta riitojenratkaisumenettelyä koskevia määräyksiä.

Sopimus kattaa suurin piirtein kaiken tavarakaupan eli 95 prosenttia tämänhetkisestä kaupasta. Kaikki syrjintä palveluiden kaupassa poistuu myös. Komissio katsoo sen vuoksi, että sopimusta on pidettävä WTO:n asiaa koskevien määräysten ja erityisesti GATT-sopimuksen XXIV artiklan ja GATS-sopimuksen V artiklan mukaisena.

1. Vapaakauppa-alue tavaroiden kauppaa varten

Meksiko on perinteisesti yksi EY:n tärkeimmistä kauppakumppaneista Latinalaisessa Amerikassa ja sillä on strategisesti tärkeät ja huomattavan kasvukykyiset vientimarkkinat. EY on Meksikon toiseksi suurin kauppakumppani Yhdysvaltojen jälkeen. Kahdenvälinen tavarakauppa on 11,2 miljardia euroa (EY:n vienti on 7,6 miljardia euroa, kun taas Meksikon vienti EY:hyn on ainoastaan 3,9 miljardia euroa, mikä merkitsee EY:lle 3,6 miljardin euron kauppataseen ylijäämää) [1]

[1] Vuosien 1996-1998 kahdenvälisen kaupan keskimääräiset luvut.

1.1 Teollisuustuotteet

Teollisuustuotteiden osalta aikaansaadulla tasapainolla pyritään varmistamaan tehokas markkinoille pääsy sekä tullien että alkuperäsääntöjen osalta. Sen myötä EY:n tuotteet pystyvät kilpailemaan Yhdysvaltain ja Kanadan kanssa tasapuolisesti Meksikon markkinoilla alkuperäsääntöjen perusteella, joita suurin piirtein kaikki EY:n yhdenmukaistetut säännöt vastaavat.

1.1.1. Teollisuustullit

Tavaroiden kahdenvälisestä kaupasta 92,8 prosenttia muodostavien teollisuustuotteiden osalta päätavoitteena on ollut palauttaa EY:n Meksikoon suuntautuvan viennin kilpailukyky ja varmistaa tasapuolinen pääsy Meksikon markkinoille erityisesti ottaen huomioon NAFTA-maista peräisin olevien tuotteiden markkinoille pääsyn.

Tässä suhteessa lopulta hyväksyttyä tariffipakettia voidaan pitää tyydyttävänä. Meksiko vapauttaa kaikki teollisuustuotteet; tulli 52 prosentista tavaroita poistetaan 1. tammikuuta 2003 mennessä ( 47 prosenttia sopimuksen voimaantulon yhteydessä ja 5 prosenttia vuoteen 2003 mennessä). Jäljelle jäävän 48 prosentin osalta, jotka vapautetaan vuoteen 2005 tai 2007 mennessä, hyväksyttiin erityinen tariffin poistamisaikataulu, jonka mukaan 5 prosentin enimmäistariffitasoa sovelletaan vuoteen 2003 mennessä. Täten varmistetaan sellaiset markkinoille pääsyn edellytykset, jotka mahdollistavat EY:n tuotteiden tehokkaan kilpailun yhdysvaltalaisten ja kanadalaisten tuotteiden kanssa. Vastavuoroisesti EY vapauttaa kaikki teollisuustuotteet 1. tammikuuta 2003 mennessä; 82 prosenttia sopimuksen voimaantulon yhteydessä ja jäljelle jäävät 18 prosenttia 1. tammikuuta 2003 mennessä.

Molemmat sopimuspuolet aloittavat tariffien poistamisen tosiasiallisesti sovellettavasta tullista. Meksikon osalta tämä merkitsee sitoumusta poistaa sopimuksen voimaantulopäivästä lähtien 1. tammikuuta 1999 korotetut tariffit. Meksiko poistaa lisäksi vuodesta 1995 sovelletut korotetut tariffit jalkineiden ja tiettyjen tekstiilituotteiden osalta (tämänhetkisten 25 tai 35 prosentin tullien tason lasku 15 tai 20 prosenttiin). EY aloittaa tariffien poistamisen yleisen tullietuusjärjestelmän (GSP-järjestelmä) sovellettavien tullien tasosta, tai jos tämä ei ole mahdollista, sovellettavista suosituimmuustulleista.

Moottoriajoneuvoalalle hyväksyttiin erityinen paketti, johon sisältyy Meksikon sitoumus kumota moottoriajoneuvoja koskeva asetus 1. tammikuuta 2004 mennessä, sekä parempi markkinoille pääsy EY:stä peräisin oleville ajoneuvoille. EY:stä peräisin olevat ajoneuvot saapuvat Meksikon markkinoille samoilla, ja tietyissä tapauksissa paremmilla edellytyksillä kuin NAFTA-maista peräisin olevat ajoneuvot. Tariffit alennetaan 20 prosentista 3,3 prosenttiin sopimuksen voimaantulon yhteydessä ja ne poistetaan vuoteen 2003 mennessä. Toisin kuin NAFTA-maiden osalta, EY:stä peräisin olevat ajoneuvot, joita tuovat maahan Meksikoon sijoittautumattomat yritykset, hyötyvät myös kyseisistä etuuksista. Kyseisiä etuuksia sovelletaan tullietuuskiintiön mukaisesti, joka on 15 prosenttia Meksikon markkinoista (vertailun vuoksi tämänhetkinen tuonti EY:stä on noin 2 prosenttia Meksikon markkinoista). Tämä määrällinen rajoitus poistetaan 1. tammikuuta 2007 mennessä. Erittäin edullinen markkinoille pääsy taataan myös tärkeimmille autonosille.

1.1.2. Alkuperäsäännöt

Neuvotteluohjeiden mukaisesti Meksikon kanssa hyväksytyt alkuperäsäännöt ovat kolmansiin maihin sovellettavien etuuskohteluun oikeuttavien alkuperäsääntöjen yhdenmukaistamisprosessia varten ehdotetun mallin mukaiset. EY:n vakiopöytäkirjojen yleinen rakenne ja määräykset on säilytetty liitteen osalta, joka koskee alkuperätuotteiden käsitteen määritelmää ja hallinnollisen yhteistyön menetelmiä.

Erityisten sääntöjen osalta EY:n yhdenmukaistettuja alkuperäsääntöjä sovelletaan suurin piirtein kaikkiin teollisuustuotteisiin (yli 90 prosenttia säännöistä). Muutamilla alueilla tarvittiin kuitenkin kompromissiratkaisuja molempien sopimuspuolten erityisten huolenaiheiden huomioon ottamiseksi ja tyydyttävän markkinoille pääsyä koskevan paketin hyväksymiseksi. Tätä varten otettiin käyttöön eri keinoja. Tietyillä aloilla (esim. ajoneuvot ja niiden osat, kuten moottori, kori ja sisustus) hyväksyttiin helpotuksia EY:n säännöistä siirtymäkauden ajaksi, jotta Meksikon teollisuus voisi mukautua eurooppalaisiin normeihin. Tiettyjä muita sääntöjä laadittiin uudelleen yksinkertaistamistarkoituksessa, välttäen kuitenkin ainoastaan kokoamasta niitä yhteen (esim. tietyt ajoneuvojen osat ja sähkömekaaniset laitteet). Useimmissa tapauksissa, joissa alkuperäsääntöjä on mukautettu, on otettu huomioon, että Meksikossa on pula raaka-aineista tai osista (esim. tietyt kemikaalit, ajoneuvojen osat ja koneet). Sääntöjä on tiukennettu tietyissä tapauksissa (tietyt tekstiilit, jalkineet) ja käyttöön on otettu tilapäisiä ratkaisuja, jotta tullietuuskohtelua sovellettaessa taataan edelleen tehokas markkinoille pääsy (ks. Meksikon yhteisöstä peräisin olevalle puuvillalle, tekokuiduille ja jalkineille myöntämät kiintiöt). Rajallista määrää myönnytyksiä alkuperäsääntöihin käytettiin onnistuneesti huomattavasti suuremman markkinoille pääsyä koskevan paketin aikaansaamiseksi.

1.2 Maatalous- ja kalastustuotteet

Maataloustuotteista, jotka muodostavat 7 prosenttia kahdenvälisestä tavarakaupasta (noin 0,8 miljardia euroa keskimäärin vuosina 1996-1998), 62 prosenttia vapautetaan kokonaan. Useat EY:n tärkeimmistä vientituotteista, kuten viinit, alkoholit ja oliiviöljy, pääsevät täysin ja nopeasti Meksikon markkinoille. Lisäksi molemmat sopimuspuolet ovat yhteisessä lausunnossaan sitoutuneet viinisopimusneuvottelujen pikaiseen aloittamiseen. Vastikkeeksi kyseisistä myönnytyksistä, mutta kuitenkin ottaen täysin huomioon tietyt EY:stä peräisin olevat herkät tuotteet, paketti sisältää osittaisen vapautuksen Meksikolle tärkeiden tuotteiden kuten appelsiinimehutiivisteen, avokadojen ja leikkokukkien osalta. Kyseistä tariffipakettia täydennetään terveys- ja kasvinsuojelutoimia koskevilla määräyksillä ja perustamalla erityiskomitea käsittelemään ja ratkaisemaan tämän alueen mahdollisia ongelmia. Tässä suhteessa Meksiko on myös sitoutunut ratkaisemaan nopeasti terveys- ja kasvinsuojelua koskevan EY:stä peräisin oleviin sianlihatuotteisiin liittyvän avoimen kysymyksen.

Kalastuksen osalta hyväksyttiin tyydyttävä paketti, jolla taataan tämänhetkisen kaupan määrän (74 miljoonaa euroa keskimäärin vuosina 1996-1998) vapautuminen yli 99-prosenttisesti, ja samalla otetaan huomioon erityiset EY:n herkät tuotteet.

EY:n alkuperäsääntöjä sovelletaan kaikkiin maataloustuotteisiin, jotka ovat tällä hetkellä tariffimyönnytysten piirissä, sekä kaikkiin kalastustuotteisiin.

2. Palvelujen kauppa

Neuvoteltu kauppapaketti sisältää EY:n kannalta erittäin tärkeän taloudellista integraatiota koskevan sopimuksen palvelujen alalla. Neuvotteluohjeiden mukaisesti sopimus vapauttaa asteittain palvelujen kaupan sopimuspuolten välillä GATS-sitoumuksia enemmän periaatteessa enintään kymmenessä vuodessa. Se kattaa kaikkia alat, mukaan lukien rahoituspalvelut, televiestintä, jakelu, energia, matkailu ja ympäristö, mutta ei audiovisuaalipalveluja, meriliikenteen kabotaasia ja ilmaliikennettä. Voimaantulostaan lähtien sopimus takaa vallitsevan tilan säilyttävällä määräyksellä EY:n palvelujen tarjoajille samanlaisen tai paremman pääsyn Meksikon markkinoille kuin Meksikon muiden etuuskohtelusta hyötyvien kumppanien ja erityisesti Yhdysvaltojen ja Kanadan palvelujen tarjoajille. Rahoituspalvelujen alalla EY:n pankeille ja vakuutusyhtiöille, kuten vastaaville yhdysvaltalaisille ja kanadalaisille laitoksille, annetaan lupa toimia ja sijoittautua suoraan Meksikon alueelle. Laadittu sopimus sisältää järjestelmiä, jotka mahdollistavat sopimuspuolten ylittää jo nyt kunnianhimoinen vapauttamisen taso enintään kymmenen vuoden kuluessa.

3. Investoinnit ja niihin liittyvät maksut

Investointeja ja niihin liittyviä maksuja koskevan paketin mukaan investointien vapauttaminen alkaa kolmen vuoden kuluessa, kun taas investointeihin liittyvien maksujen asteittainen vapauttaminen tapahtuu sopimuksen voimaantulosta lähtien. Kyseinen paketti perustuu puheenjohtajavaltion kompromissiin, jonka kaikki jäsenvaltiot hyväksyivät.

4. Hankinnat

Sopimus myöntää pääasiassa samanlaisen pääsyn Meksikon hankintamarkkinoille kuin mitä NAFTA-mailla on. EY:n tärkeät alat kuten petrokemian teollisuus (PEMEX), sähkö (CFE) ja rakentaminen on erittäin laajasti katettu. Vastavuoroisesti EY myöntää Meksikolle samanlaisen markkinoille pääsyn kuin mitä se tarjoaa kumppaneilleen WTO:n julkisia hankintoja koskevan sopimuksen puitteissa. Tällä hetkellä keskushallinnon alapuolella olevat tasot eivät sisälly sopimukseen. Tilastotietojen osalta molemmat sopimuspuolet sopivat muun muassa vaihtavansa tietoja yleishyödyllisiä laitoksia koskevasta ohjeellisesta luettelosta. Hankintaa koskeva luku tulee voimaan sitten, kun kyseiset tiedot on vaihdettu.

5. Henkinen omaisuus, kilpailu ja riitojen ratkaisu

Teollis- ja tekijänoikeuksien, kuten patenttien, tavaramerkkien ja tekijänoikeuksien suojelu on korkeimpien kansainvälisten normien mukainen. Lisäksi perustetaan erityiskomitea käsittelemään kyseisten oikeuksien tehokkaaseen soveltamiseen liittyviä kysymyksiä.

Kilpailukysymysten osalta hyväksyttyyn pakettiin sisältyy yhteistyömekanismeja sopimuspuolten kilpailulainsäädäntöjen soveltamisen varmistamiseksi ja helpottamiseksi.

Hyväksyttyyn pakettiin sisältyy tehokas riitojen ratkaisumekanismi sopimuksen määräysten soveltamisen varmistamiseksi, sanotun kuitenkaan rajoittamatta sopimuspuolten oikeuksia WTO:n puitteissa.

6. WTO:n vaatimusten noudattaminen

Alueellisten kauppasopimusten yhteensopivuus WTO:n asianmukaisten määräysten kanssa voidaan lopullisesti vahvistaa ainoastaan sitten, kun sopimuksesta on ilmoitettu ja se on arvioitu WTO:n asianmukaisten määräysten perusteella. Vallitsevan käytännön ja oikeuskäytännön perusteella komissio katsoo kuitenkin, että neuvoteltua kauppapakettia olisi pidettävä yhteensopivana WTO:n asianmukaisten määräysten kanssa.

6.1 Tavaroiden kauppa

Tavaroiden kaupan osalta sopimuksen mukainen täysi vapauttaminen kattaa 100 prosenttia teollisuustuotteiden kaupasta, 62 prosenttia maataloustuotteiden kaupasta [2] ja 99,5 prosenttia kalastusalan kaupasta. Tämä merkitsee 95 prosenttia tämänhetkisestä kahdenvälisestä kaupasta. GATT 1994 -sopimuksen XXIV artiklan 8b kohdassa edellytetään, että tullit ja muut kauppaa rajoittavat määräykset on poistettava 'käytännössä koko kaupasta' sopimuspuolten välillä. Vaikka viimeksi mainitun käsitteen tarkka määritelmä on yhä avoin, EY:n sisäinen asiaa koskeva tavoite on, että täysi vapauttaminen kattaa vähintään 90 prosenttia kaupasta. Koska sopimus täyttää kyseisen tavoitteen eikä mitään tärkeää kaupan alaa ole jätetty sen ulkopuolelle, komissio katsoo, että kyseiset edellytykset täyttyvät.

[2] Vuosien 1996-1998 kaupan keskimääräiset luvut.

Vapauttaminen tapahtuu tasapainoiselta pohjalta ja se saatetaan loppuun enintään kymmenen vuoden pituisen siirtymäkauden kuluessa, joka on pisin sallittu GATT 1994 -sopimuksen XXIV artiklan 5 kohdan ja XXIV artiklan tulkinnasta tehdyn sopimuksen 3 kohdan mukainen siirtymäkausi. Lisäksi sopimuksessa ei vaadita sopimuspuolia nostamaan tulleja, joita sovelletaan kolmansina osapuolina olevien WTO:n jäsenten kauppaan. Tämä on GATT 1994 -sopimuksen XXIV artiklan 5b kohdan vaatimusten mukaista.

6.2 Palvelujen kauppa

Palvelujen kaupan osalta komissio katsoo, että sopimus on taloudellista integraatiota koskeva sopimus, joka on GATS-sopimuksen V artiklan mukainen. Vaikka sopimus ei kata tiettyjä palvelualoja kuten audiovisuaalialaa ja ilmaliikennettä (lukuun ottamatta lentokoneiden huoltoa, myyntiä ja markkinointia sekä TPJ-palveluja) ja meriliikenteen kabotaasia, sen olisi kuitenkin katsottava olevan alakohtaisesti huomattavan kattava GATS-sopimuksen V artiklan 1a kohdan tarkoittamassa merkityksessä. Mitään tarjonnan muotoa ei ennakolta suljeta sopimuksen ulkopuolelle. Sopimuksessa kielletään ottamasta käyttöön uusia syrjiviä toimia sopimuspuolten välillä tai niiden keskuudessa sopimuksessa katetuilla aloilla ja siinä poistetaan käytännössä kaikki olemassa oleva syrjintä katetuilla aloilla enintään kymmenen vuoden kuluessa. Vaikka WTO:n piirissä ei ole yksimielisyyttä kohtuullisesta ajasta käytännössä kaiken syrjinnän poistamiseksi GATS-sopimuksen V artiklan 1 kohdan mukaisesti, EY on pitänyt tässä yhteydessä kymmenen vuoden enimmäisaikaa kohtuullisena.

Sopimus ei johda palvelujen kaupan esteiden tason nostamiseen katetuilla aloilla niiden WTO:n jäsenten osalta, jotka eivät ole sopimuksen sopimuspuolia. Sopimuksen sopimuspuolten alueelle sijoittautuneiden muiden WTO:n jäsenten palvelujen tarjoajien tasapuolinen kohtelu ei muutu. Tässä suhteessa sopimuksen voidaan katsoa vastaavan GATS-sopimuksen V artiklan 4 ja 6 kohdan vaatimuksia.

7. Neuvottelutulosten täytäntöönpano

Tulokset pannaan täytäntöön kauppaa ja kaupan liitännäistoimia koskevalla väliaikaisella sopimuksella ja taloudellista kumppanuutta, poliittista yhteensovittamista ja yhteistyötä koskevalla sopimuksella perustettujen yhteisneuvostojen kahdella päätöksellä.

Tähän tiedonantoon on liitetty ehdotus yhteisön yhteiseksi kannaksi, jotta väliaikaisella sopimuksella perustettu yhteisneuvosto voi tehdä kaikki kyseisessä sopimuksessa määrätyt päätökset tavaroiden kaupan, hankintojen, kilpailun ja henkisen omaisuuden kysymysten kuulemismenettelyn perustamisen osalta. Taloudellista kumppanuutta, poliittista yhteensovittamista ja yhteistyötä koskevan sopimuksen tultua voimaan, väliaikaisen sopimuksen voimassaolo päättyy ja ensin mainitulla sopimuksella perustetun yhteisneuvoston katsotaan tehneen tämän päätöksen [3].

[3] Väliaikaisen sopimuksen 16 artikla ja yleissopimuksen 60 artikla.

Päätös palveluista, investoinneista ja henkiseen omaisuuteen liittyvistä näkökohdista, jotka eivät kuulu väliaikaisen sopimuksen piiriin, voidaan tehdä ainoastaan sitten, kun taloudellista kumppanuutta, poliittista yhteensovittamista ja yhteistyötä koskevan sopimuksen voimaantuloa varten vaadittavat asianmukaiset menettelyt on saatettu täysin loppuun ja sopimuksen mukainen yhteisneuvosto on perustettu. Kun kyseiset edellytykset on täytetty, komissio esittää ehdotuksen yhteisön yhteiseksi kannaksi edellä mainittujen päätösten tekemiseksi.

PÄÄTELMÄT

Komissio pyytää neuvostoa:

- hyväksymään liitteenä olevissa kauppaa ja kaupan liitännäistoimia koskevalla väliaikaisella sopimuksella perustetun EY-Meksiko-yhteisneuvoston ja taloudellista kumppanuutta, poliittista yhteensovittamista ja yhteistyötä koskevalla sopimuksella perustetun EU-Meksiko-yhteisneuvoston päätösluonnoksissa sekä liitteenä olevassa Meksikon ja EY:n viinikauppaa koskevia sopimusneuvotteluja koskevassa yhteisessä lausunnossa esitetyt EY:n ja sen jäsenvaltioiden ja Meksikon kauppaneuvottelujen tulokset,

- hyväksymään tämän tiedonannon liitteenä oleva päätösehdotus, jossa vahvistetaan yhteisön kanta kauppaa ja kaupan liitännäistoimia koskevalla väliaikaisella sopimuksella perustetussa EY-Meksiko-yhteisneuvostossa.